Nixtieq nibda billi nirringrazzja lill-ħaddiema kollha fil-qasam tas-saħħa, it-tobba u r-riċerkaturi tagħna li qed jaħdmu bla heda biex isalvaw il-ħajjiet. Nixtieq ukoll noffri kliem ta' appoġġ lil min hu marid u lil dawk li qed jiġġieldu l-virus bħalissa. Din il-pandemija qed tqiegħed pressjoni kbira fuq is-soċjetajiet tagħna. Il-benessri ta' kull stat membru tal-UE jiddependi fuq il-benessri tal-UE kollha kemm hi. Aħna lkoll involuti f'din l-isfida. Il-ġlieda kontra l-Corona u l-konsegwenzi tagħha ser tieħu ż-żmien iżda diġà għamilna ħafna progress u ttieħdet azzjoni kuraġġuża. Il-membri tal-Kunsill Ewropew illum kellhom ir-raba' vidjokonferenza tagħhom biex jittrattaw il-COVID-19 u l-konsegwenzi tagħha. Esprimejna rieda qawwija li nimxu 'l quddiem flimkien. Iddiskutejna l-progress li sar fir-rigward tad-diversi dimensjonijiet tar-rispons Ewropew għall-pandemija u lqajna l-Pjan Direzzjonali Ewropew għat-tneħħija tal-miżuri ta' konteniment tal-COVID-19. Ilkoll qbilna li s-saħħa u s-sikurezza taċ-ċittadini tagħna jiġu l-ewwel. Qbilna wkoll li nkomplu nsegwu s-sitwazzjoni mill-qrib, b'mod partikolari hekk kif qed noqorbu l-istaġun tal-vaganzi, u li nikkoordinaw kemm jista' jkun biex niżguraw tneħħija gradwali u ordinata tar-restrizzjonijiet. Ilqajna b'sodisfazzjon il-Pjan Direzzjonali Konġunt għall-Irkupru. Dan jistabbilixxi xi prinċipji importanti, bħas-solidarjetà, il-koeżjoni u l-konverġenza. Jiddefinixxi wkoll erba' oqsma ewlenin għall-azzjoni: Suq Uniku li jiffunzjona bis-sħiħ, sforz ta' investiment bla preċedent, azzjoni globali u sistema ta' governanza li tiffunzjona. Huwa ta' importanza kbira li tiżdied l-awtonomija strateġika tal-Unjoni u li prodotti essenzjali jsiru fl-Ewropa. Wara l-laqgħa tal-Grupp tal-Euro f'format inklużiv fid-9 ta' April 2020, approvajna l-qbil dwar tliet xbieki ta' sikurezza għall-ħaddiema, in-negozji u l-Istati, li jammontaw għal pakkett li jiswa €540 biljun. Aħna tlabna li l-pakkett ikun operattiv sal-1 ta' Ġunju 2020. Qbilna wkoll li naħdmu lejn l-istabbiliment ta' fond ta' rkupru, li huwa meħtieġ u urġenti. Dan il-fond għandu jkun kbir biżżejjed, immirat lejn is-setturi u l-partijiet ġeografiċi tal-Ewropa l-aktar milquta, u ddedikat lejn l-indirizzar ta' din il-kriżi bla preċedent. Għaldaqstant inkarigajna lill-Kummissjoni biex tanalizza l-ħtiġijiet preċiżi u toħroġ urġentement bi proposta li hija proporzjonata mal-isfida li qed niffaċċjaw. Il-proposta tal-Kummissjoni għandha tiċċara r-rabta mal-QFP, li fi kwalunkwe każ ser ikollu jiġi aġġustat biex jittratta l-kriżi attwali u l-konsegwenzi tagħha. Il-Grupp tal-Euro f'format inklużiv ser ikompli jissorvelja mill-qrib is-sitwazzjoni ekonomika u jwitti t-triq għal irkupru b'saħħtu. Aħna nibqgħu impenjati li nagħtu l-impetu meħtieġ lill-ħidma fuq il-fond ta' rkupru kif ukoll il-QFP, sabiex ikun jista' jintlaħaq qbil bilanċjat, mill-aktar fis, fuq it-tnejn li huma. L-attivitajiet ta' tħaffir illegali mit-Turkija fiż-Żona Ekonomika Esklussiva ta' Ċipru tqajmu minn xi Stati Membri. Esprimejna s-solidarjetà sħiħa tagħna ma' Ċipru u fakkarna u affermajna mill-ġdid il-konklużjonijiet preċedenti tagħna dwar din il-kwistjoni. Iddeċidejna li norganizzaw vidjokonferenza mal-Balkani tal-Punent fis-6 ta' Mejju. Ara l-paġna tal-laqgħa